Predkladacia správa

	Návrh aproximačného nariadenia vlády Slovenskej republiky o ochrane zdravia osôb pred nepriaznivými účinkami ionizujúceho žiarenia pri lekárskom ožiarení vypracovalo Ministerstvo zdravotníctva Slovenskej republiky v súlade so zákonom č. 19/2002 Z. z., ktorým sa ustanovujú  podmienky vydávania aproximačných nariadení vlády Slovenskej republiky v znení neskorších predpisov.
	V rámci zabezpečenia ochrany zdravia obyvateľov Slovenskej republiky bol v Slovenskej republike prijatý zákon na ochranu zdravia ľudí (č. 272/1994 Z.z. v znení neskorších predpisov), ktorý len okrajovo rieši problematiku radiačnej ochrany. Vykonávacia vyhláška Ministerstva zdravotníctva SR č. 12/2001 Z.z. o požiadavkách na zabezpečenie radiačnej ochrany vzhľadom na veľmi široký rozsah problematiky radiačnej ochrany nepokryla celú oblasť ochrany zdravia pred ionizujúcim žiarením v Slovenskej republike. V minimálnom rozsahu bola riešená ochrana zdravia osôb pri používaní zdrojov ionizujúceho žiarenia v zdravotníctve.
	Vzhľadom na rozvoj medicínskej vedy a praxe, zavádzania novej diagnostickej a terapeutickej techniky a  vedeckého poznania a výskumu v oblasti radiačnej ochrany v zdravotníctve v krajinách Európskej únie bolo zistené, že radiačná záťaž z používania zdrojov ionizujúceho žiarenia v zdravotníctve predstavuje rozhodujúci príspevok k ožiareniu obyvateľstva z umelých zdrojov ionizujúceho žiarenia (až 90 – 95%). Preto Európska komisia prijala v tomto smere smernicu 97/43/EURATOM z 30. júna 1997 o ochrane zdravia osôb pred rizikom ionizujúceho žiarenia z lekárskeho ožiarenia, ktorou sa zrušuje smernica 84/466/Euratom v platnom znení.
Berúc do úvahy skutočnosť, že Slovenská republika sa zaviazala prijať legislatívu Európskej únie v oblasti radiačnej ochrany a podpísala medzinárodný dohovor o zvýšenej ochrane zdravia pracovníkov pred ionizujúcim žiarením je Slovenská republika povinná uviesť legislatívu v oblasti radiačnej ochrany do súladu s požiadavkami legislatívy Európskej únie a Európskych spoločenstiev.
Zásadné zmeny v zdravotníctve, modernizácia a používanie úplne novej prístrojovej techniky v medicínskej rádiológii v Slovenskej republike si vyžadujú aj úplne nový prístup k zabezpečeniu radiačnej ochrany pracovníkov a pacientov v zdravotníctve a nový prístup k odbornej spôsobilosti a vzdelávaniu zdravotníckych pracovníkov v radiačnej ochrane.
Slovenská republika prijatím tohto aproximačného nariadenia vlády o ochrane zdravia osôb pred nepriaznivými účinkami ionizujúceho žiarenia pri lekárskom ožiarení plní svoj záväzok k Európskej únii a ostatným členským štátom a akceptuje jej princípy a zásady v oblasti ochrany zdravia pracovníkov a obyvateľstva a to pri používaní zdrojov ionizujúceho žiarenia v zdravotníctve. 
Toto nariadenie vlády komplexne a podrobne rieši problematiku radiačnej ochrany v zdravotníctve a vymedzuje povinnosti jednotlivých osôb pri zabezpečení ochrany zdravia pred ionizujúcim žiarením.
 Nariadenie stanovuje základné štandardy radiačnej ochrany pre zabezpečenie ochrany zdravia osôb pred ionizujúcim žiarením pri lekárskom ožiarení a upravuje podrobnosti v súlade so záväznou legislatívou a odporúčaniami Európskej únie o zabezpečení ochrany zdravia pacientov v rádiológii pri medicínskej diagnostike a terapii, požiadavky na prístrojovú techniku používanú v rádiológii, podrobnosti o odbornej príprave a vzdelávaní zdravotníckych pracovníkov a klinických fyzikov v oblasti radiačnej ochrany, požiadavky na skúšky medicínskych zdrojov ionizujúceho žiarenia, požiadavky na zabezpečenie radiačnej ochrany osôb, ktoré sa zúčastňujú na biomedicínskom výskumnom programe spojenom s lekárskym ožiarením a ustanovuje diagnostické referenčné úrovne pre vyšetrovanie pacientov v rádiodiagnostike a v nukleárnej medicíne. Nariadenie vlády ďalej stanovuje podrobnosti pri aplikácii základných princípov radiačnej ochrany pri lekárskom ožiarení a základné požiadavky na rádiodiagnostické pracoviská z hľadiska radiačnej ochrany. 

Pripomienky boli akceptované, text bol vecne a legislatívne upravený.

Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.
 
	Uvedenie nariadenia vlády Slovenskej republiky do reálneho života nebude mať finančný, ekonomický, environmentálny vplyv, vplyv na zamestnanosť a podnikateľské prostredie. Z uvedeného dôvodu sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nepredkladá. 

Materiál bol predmetom rokovania Legislatívnej rady vlády Slovenskej republiky, ktorá ho schválila, pričom vznesené pripomienky sú v návrhu nariadenia vlády zapracované.